b'\n_START_ARTICLE_\nSendija Stjuarte\n_START_SECTION_\nKarjera\n_START_PARAGRAPH_\n1983. gad\xc4\x81 tika izdots Stjuartes pirmais singls Saddest Victory. Dziesmas video tika atska\xc5\x86ots MTV vair\xc4\x81kas ned\xc4\x93\xc4\xbcas, bet dziesma neiek\xc4\xbcuva Billboard singlu top\xc4\x81. Saddest Victory bija pirmais singls no Sendijas Stjuartes debijas albuma Cat Dancer._NEWLINE_Sendija Stjuarte dzied\xc4\x81ja fona vok\xc4\x81lu, sp\xc4\x93l\xc4\x93ja sintezatorus un klavieres St\xc4\xabvijas Niksas otraj\xc4\x81 album\xc4\x81 1983. gada Wild Heart. Stjuarte kop\xc4\x81 ar St\xc4\xabviju sarakst\xc4\xabja vair\xc4\x81kas albuma dziesmas, ieskaitot If Anyone Falls, St\xc4\xabvijas un Sendijas duetu Nightbird un Nothing Ever Changes. Divas no Stjuartes sarakst\xc4\xabtaj\xc4\x81m dziesm\xc4\x81m sasniedza top 40 ASV singlu top\xc4\x81 \xe2\x80\x94 If Anyone Falls guva 17. vietu, bet Nightbird sasniedza 33. vietu. Sendija un St\xc4\xabvija kop\xc4\x81 sarakst\xc4\xabja dziesmas ar\xc4\xab v\xc4\x93l\xc4\x81kajiem St\xc4\xabvijas albumiem \xe2\x80\x94 Street Angel un Trouble in Shangri-la._NEWLINE_1985. gad\xc4\x81 Stjuarte ierakst\xc4\xabja duetu This Is Your Day ar N\xc4\xablu Rod\xc5\xbeersu filmai "Balt\xc4\x81s naktis" ar Mihailu Bari\xc5\xa1\xc5\x86ikovu un Gregoriju Hainu galvenaj\xc4\x81s lom\xc4\x81s._NEWLINE_1985. gad\xc4\x81 Stjuarte ar\xc4\xab piedal\xc4\xabj\xc4\x81s Jap\xc4\x81nas bezalkoholisk\xc4\x81 dz\xc4\x93riena Mets TV rekl\xc4\x81m\xc4\x81._NEWLINE_1987. gad\xc4\x81 tika izdots albums Blue Yonder, ko ierakst\xc4\xabja Sendija Stjuarte kop\xc4\x81 ar Deividu Mandeju. Albums s\xc4\x81kotn\xc4\x93ji bija iecer\xc4\x93ts k\xc4\x81 Stjuartes otrais solo albums, bet tika nolems to veidot sadarb\xc4\xabb\xc4\x81 ar Mandeju. \xc5\xa0aj\xc4\x81 pa\xc5\xa1\xc4\x81 gad\xc4\x81 vi\xc5\x86a sarakst\xc4\xabja dziesmu Seven Wonders ar St\xc4\xabviju Niksu. Dziesma tika izdota 1987. gada Fleetwood Mac album\xc4\x81 Tango in the Night. Dziesma sasniedza 19. vietu ASV Billboard Hot 100 singlu top\xc4\x81 un 2. vietu ASV Billboard roka dziesmu top\xc4\x81. 2014. gada janv\xc4\x81r\xc4\xab Niksa izpild\xc4\xabja dziesmu "Amerik\xc4\x81\xc5\x86u \xc5\xa1ausmu st\xc4\x81sta" tre\xc5\xa1\xc4\x81s sezonas nosl\xc4\x93guma s\xc4\x93rij\xc4\x81. Tas pal\xc4\xabdz\xc4\x93ja dziesmai sasniegt 18. vietu ASV digit\xc4\x81laj\xc4\x81 roka top\xc4\x81 un p\xc4\x81rdot 13 000 singla kopijas._NEWLINE_Stjuarte sarakst\xc4\xabja dziesmu Valentine Belindas K\xc4\x81rlaislas 1989. gada albumam Runaway Horses. K\xc4\x81rlaisla \xc5\xa1o dziesmu izpilda vair\xc4\x81k\xc4\x81s koncertt\xc5\xabr\xc4\x93s._NEWLINE_2009. gada 10. novembr\xc4\xab Sendijas Stjuartes Cat Dancer tika izdots CD form\xc4\x81t\xc4\x81.'